Empruvà da dar perditga
Premi cultural: Il mars ha Gion Deplazes pudì festivar ses 80avel di da 
naschientscha, uss ha el survegnì il Premi cultural Grischun.

Gion Deplazes ha dà scola durant 41 onns. En ses temp liber è el stà engaschà fermamain per la cultura rumantscha, quai sco commember da differentas suprastanzas, uschia da la Lia rumantscha, da la Società retorumantscha e da l’Uniun da scripturas e scripturs rumantschs. Ed el ha oravant tut scrit. L’onn 1994 ha el edì sias ovras cumplettas, quai en 12 toms.
A l’entschatta da sia activitad da scriptur aveva la dramatica tschiffà Gion Deplazes. Il moviment da teater n’era da lez temp dentant betg pront dad ir novas vias, uschia che Gion Deplazes ha tschertgà auters champs litterars. Ramun Vieli ha mussà ad el in’autra via: quella dal documentader. Tge resta, cura che nus n’essan betg pli - tgi dà perditga da la vita e cultura dals Rumantschs sch’il temp sa mida uschè enormamain svelt? Gion Deplazes è sa sentì obligà da francar quest mund muntagnard sco el era, per documentar las midadas. En sias ovras litteraras ha el perquai dà perditga da tut ils aspects da la vita sursilvana. Gion Deplazes vala perquai era sco documentalist litterar.
Gion Deplazes ha adina lavurà gugent, quai sco scolast ed era sco scriptur. Ed el haja raschun dad esser cuntent cun il cuntanschì, el saja vegnì da far pulitamain quai ch’el leva. Bler dapli na fiss era betg stà pussaivel. Ed el è conscient che sia activitad sco scriptur saja be stada pussaivla perquai ch’el haja adina gì ina buna sanadad, e perquai che sia dunna haja sustegnì el, haja laschà scriver el en ses temp liber. «Mia dunna ha bleras giadas ditg che jau saja bain qua en chasa, dentant betg preschent», descriva Gion Deplazes la situaziun. Ed el è engraziaivel che sia dunna ha surpiglià «la politica da la palutta», distgargià el dad obligaziuns dal mintgadi, uschia ch’el ha pudì sa deditgar cumplettamain a sia passiun, al scriver. 
«Stanchel fa be la critica, ubain la mancanza da renconuschientscha», di Gion Deplazes. Il Premi cultural Grischun ha bain purtà ad el la renconuschientscha per in’ovra vasta. E malgrà ch’i na giaja uss betg pli uschè lev, è Gion Deplazes anc adina activ, n’ha el betg chalà da scriver. Ma i dovria curaschi da far in’ediziun suenter ch’ins haja gia edì las ovras cumplettas, e quest curaschi manchia in pau. Forsa ch’il Premi cultural Grischun ha purtà il curaschi a Gion Deplazes da prender or da truclet la lavur dals ultims quatter onns.

Pledari
empruvar=versuchen
dar perditga=bezeugen
scriptur=Schriftsteller
di da naschientscha=Geburtstag
Premi cultural Grischun=Bündner Kulturpreis
dar scola=unterrichten
tschiffar=packen
francar=verankern, festmachen
engraziaivel=dankbar
politica da la palutta=Kellen-Politik
passiun=Leidenschaft
renconuschientscha=Anerkennung
curaschi=Mut
ovras cumplettas=sämtliche Werke
truclet=Schublade